
MU QADDIMAH 
PENTERJEMAH 


Bismillahirrahmanirrahim 

Alhamdulillah yang mengurniakan ruang dan kesempatan 
bagi menyelesaikan terjemahan kitab yang sungguh 
bermakna ini. Kitab Asasil Muridin ini sebenarnya 
merupakan Fasal ke-27 daripada kitab Qutul Qulub 
karangan Abu Talib Al-Makki rahimahullah yang masyhur 
dalam dunia Islam, khususnya bidang ilmu Ihsan atau 
ilmu Tasawwuf. 

Adalah menjadi hasrat saya untuk menterjemahkan 
keseluruhan kitab Qutul Qulub itu ke dalam bahasa Melayu, 
namun keadaan masa yang ada sekarang ini seakan belum 
lagi mengizinkan. 

Maka saya mengambil langkah menterjemahkannya 
secara berdikit-dikit tanpa menurut urutan fasalnya. Dan 
terjemahan Fasal ke-27 ini adalah langkahan yang 
pertama. Saya namakannya sebagai Kitab Asas Para Murid, 
sementara Qutul Qulub pula saya namakan sebagai Ruji 
Hati. Mudah-mudahan nanti Allah mengizinkan 
terjemahan yang berdikit-dikit ini lengkap juga 
keseluruhannya. 

Di samping menterjemah, saya turut memberikan 
notakaki pada beberapa tempat yang dilihat perlu, di 
samping tambahan yang tidak dapat dielakkan dengan 

dituliskan dalam kurungan ( ). Selain itu, saya juga 
memberikan tajuk-tajuk yang dirasakan sesuai dengan 
dituliskan dalam kurungan berpetak [ ]. 

Sekiranya ada sebarang kesilapan maka saya 
memohon keampunan daripada Allah dan teguran 
dengan jalan ilmu daripada tuan puan yang lebih arif. 

Tidaklah saya mahu berpanjang kalam dalam 
kesempatan ini, kerana saya ingin tinggalkan anda 
bersama mahaguru yang mulia, Syaikh Abu Talib Al- 
Makki bagi mendengar butir bicara beliau itu. 

Ya Allah, jadikanlah amal ini ikhlas keranaMu. 
Terimalah ia dengan rahmatMu. Dan jika ada pahalanya, 
maka limpahkanlah ia kepada pengarangnya yang mulia, 
serta jadikanlah juga ia hadiah dariku sebagai tambahan 
kepada timbangan kebaikan ayah dan emakku serta para 
guru yang telah mendidikku, juga kepada seluruh kaum 
Muslimin. Sesungguhnya Engkau Maha Kaya lagi Maha 
Pemurah. Amin Ya Rabbal ‘Alamin. 

Wassalam 

Arsyad Mokhtar Al-Findani 

11:16 malam, 

Rabu, 31 Julai 2018, 

Pendang, Kedah Darul Aman 

Ruji Hati 

Kitab Asas Para Murid 


Abu Talib Al-Makki 


Penterjemah 

Arsyad Mokhtar Al-Findani 


[HIJAB HAMBA] 


Telah berkata sebahagian ulama: “Makhluk itu terhijab 
dengan tiga perkara, iaitu: kecintaan kepada dirham 1 , menuntut 
kekuasaan, dan mentaati perempuan. ” 

Berkata sesetengah ahli makrifat: “Tiga perkara yang 
memutuskan hamba dengan Allah Azza wajalla, iaitu: tidak serius 
dalam kemahuan, jahil tentang jalan (menujuNya), dan ulama jahat 
yang berbicara dengan hawa nafsu. ” 

Sebahagian ulama kita ada menyebutkan: “Apabila 
yang dicari 2 itu terhijab, sedangkan penunjuk jalan pula tiada, serta 
perselisihan pendapat turut serta, maka kebenaran 3 tidak akan 
tersingkap. Manakala kebenaran tidak tersingkap, maka seorang 
murid akan kebingungan. ” 


[TUJUH CIRI] 

Ketahuilah! Bahawasanya seseorang murid itu tidak dapat 
tiada memiliki tujuh ciri, iaitu: 

1. Serius dalam kehendak. Petandanya adalah dia 
menyediakan bekalan. 

2. Dia mestilah mencari jalan untuk melakukan 
ketaatan. Petandanya adalah dengan menjauhi teman- 
teman yang jahat. 

3. Dia mestilah memiliki pengetahuan tentang 
keadaan nafsunya. Petandanya adalah dengan dia 


1 Wang dan harta. —pent. 

2 Ar: ( ). Di sini maksudnya Allah SWT. —pent. 

3 Ar: ( ). Ini juga dimaksudkan Allah SWT. —pent. 

mencongkel apa-apa kejahatan nafsunya. 

4. Dia mestilah sering duduk-duduk dengan orang 
alim billah. Petandanya adalah dengan dia mengutamakan 
sang alim itu berbanding siapa saja. 

5. Menjadi kemcStian baginya untuk bertaubat 
nasuha. Dengan demikian maka dia akan memperolehi 
kelazatan dalam ketaatan serta meneguhkan kakinya 
untuk terus melakukan ketaatan. Dan petanda taubat itu 
adalah dengan dia memotong penyebab hawa nafsu, serta 
bersikap zuhud terhadap perkara yang digemari oleh 
nafsu. 

6. Dia mestilah memakan makanan yang halal yang 
tidak dicela oleh ilmu. Petanda halalnya adalah dengan 
jalan dia sendiri mencarinya, manakala petanda pencarian 
itu dengan ilmu adalah apabila dilakukan dengan cara- 
cara yang diharuskan menurut hukum Syarak. 

7. Tidak dapat tiada hendaklah dia memiliki teman 
rapat yang salih yang akan menguatkan semangatnya 
dalam semua yang tersebut. Petanda teman rapat yang 
salih adalah apabila dia bersikap membantu dalam 
perkara kebaikan dan ketakwaan serta menegahnya 
daripada perkara dosa dan permusuhan. 

Maka inilah tujuh ciri yang akan memperkukuhkan 
kemahuan yang mana tidak akan tertegak melainkan 
dengannya. 


[EMPAT ASAS] 

Dan hendaklah dia meminta pertolongan untuk 
mendapatkan tujuh ciri itu dengan empat asas binaan 

yang bertindak memperkuat segala tiang-tiangnya, iaitu: 

1. Pertamanya, lapar. 

2. Kemudian berjaga malam. 

3. Seterusnya, diam. 

4. Dan akhirnya, bersendirian. 

Maka inilah empat perkara yang memenjarakan 
nafsu dan mempersempitkannya, memukul nafsu serta 
mengikatnya. Dengan kesemua inilah seseorang akan 
melemahkan sifat nafsunya, dan di atas empat asas inilah 
segala muamalahnya 4 menjadi baik. 

Setiap satu daripada empat perkara ini mempunyai 
peranan yang bagus terhadap hati. 

[MENAHAN LAPAR] 

Adapun lapar, maka sesungguhnya ia akan 
mengurangkan darah hati, lantas memutihkannya. Pada 
putihnya itulah terpancar nurnya. Ia juga akan 
mencairkan lemak hati, lantas melembutkannya. Dan 
lembutnya hati itu anak kunci bagi segala kebaikan, 
kerana keras hati adalah anak kunci segala kejahatan. 

Apabila berkurangnya darah hati, maka sempitlah 
laluan musuh 5 daripadanya, kerana darah hati itu adalah 
tempatnya musuh. Apabila lembut hati, maka akan 
lemahlah kekuasaan musuh daripadanya, kerana kerasnya 
hati merupakan kekuasaannya. 


4 Muamalah di sini bermaksud hubungan seseorang dengan Allah 
dan hubungannya dengan makhluk, —pent. 

5 Yakni syaitan. 

Para ahli falsafah mengatakan bahawa sesungguhnya 
nafsu itu semuanya darah. Hujah mereka adalah bahawa 
apabila seseorang manusia itu mati, maka tidak ada yang 
hilang daripada jasadnya melainkan darahnya bersama 
ruhnya. 

Para ulama dari kalangan mereka (ahli falsafah itu) 
berkata: “'Darah adalah tempat bagi nafsu. ” 

Dan ini adalah benar, kerana ia bertepatan dengan 
apa yang terdapat di dalam Taurat. Aku telah mendengar 
bahawa ada tertulis yang berikut di dalam Taurat: “Wahai 
Musa! Janganlah engkau makan urat-urat, kerana sesungguhnya ia 
adalah tempat bagi setiap nafsu. ” 

Dan ini juga adalah membenarkan sebuah hadis yang 
diriwayatkan bahawa, “Syaitan itu berlarian dalam tubuh anak 
Adam pada saluran darahnya. Maka hendaklah kalian 
menyempitkan laluannya itu dengan lapar dan dahaga. ” 

Para ulama Kufah menyebutkan nafsu sebagai ganti 
kata darah pada kata-kata mereka: “Apabila serangga yang 
tidak memiliki nafsu 6 yang mengalir mati di dalam air, maka ia tidak 
menajiskannya. ” 

Serangga yang dimaksudkan mereka adalah 
kumbang, lipas dan labah-labah. 

Lapar juga akan mengurangkan darah, dan dengan 
kekurangannya itu akan mempersempit laluan musuh dan 
melemahkan tempat tinggal nafsu disebabkan roboh 
tempat tinggalnya. 

Dalam sebuah khabar daripada Isa alaihissalam 

6 Yakni darah. Di sinilah digunakan kata nafs sebagai ganti kata 
darah, -pent. 

katanya: “Wahai sekalian Hawariyyin! Laparkanlah perut kalian 
dan dahagakanlah hati kalian serta dedahkanlah jasad kalian. 
Moga-moga dengan itu hati kalian akan dapat melihat Allah Azza 
wa Jalla. ” 

Yakni, melalui hakikat zuhud dan kesucian hati. 

Lapar adalah anak kunci zuhud dan gerbang akhirat. 
Padanya terhinanya nafsu, seraya tenang, lemah dan 
hancur. Dan pada demikian itulah hidup dan baiknya 
hati. 

Sekurang-kurang (faedah) yang terdapat pada lapar 
itu adalah membawa kepada banyak diam. Pada diam itu 
pula adanya keselamatan, dan (keselamatan) itulah 
matlamat orang-orang yang berakal sempurna. 

Sahi (bin Abdullah At-Tuslari) rahimahullah telah 
berkata: “Seluruh kebaikan terhimpun pada empat perkara ini, yang 
mana dengan perkara itulah seseorang Abdal 7 menjadi Abdal. Iaitu 
mengempiskan perut, diam, berjaga malam, dan menyisihkan diri 
daripada manusia. ” 

Katanya lagi: “Barangsiapa yang tidak bersabar dengan 
kelaparan dan kemudaratan, maka tidak akan berhasil baginya 
urusan ini 8 . ” 

Abdul Wahid bin Zaid pernah bersumpah dengan 
nama Allah bahawa para Siddiqin 9 tidak menjadi Siddiqin 
melainkan dengan berlapar dan berjaga malam. 


7 Gelaran bagi salah satu pangkat dalam kewalian. —pent. 

8 Yakni makrifat kepada Allah dengan sebenarnya. Wallahu a’lam. 
-pent. 

9 Gelaran bagi mereka yang benar-benar dalam keimanan dan 
ketaatan kepada Allah, —pent. 

[HATI MUKMIN] 


Kerana sesungguhnya ia (yakni lapar) itu menyinari hati 
dan menerangkannya. Dan pada sinarnya itu akan 
kelihatan yang ghaib, sedangkan pada terangnya itu 
adalah kejernihan yaqin 10 . 

Maka sinar dan terangnya itu masuk kepada putih 
dan lembutnya sehingga menjadikan hati tersebut 
umpama sebutir bintang yang bercahaya pada cermin 
yang memancar. Dengan itu ia dapat menyaksikan yang 
ghaib melalui yang ghaib. Lalu ia pun menjadi zuhud 
terhadap yang fana setelah ia dapat menyaksikan yang 
abadi. 

Dari itu akan berkuranganlah gemarnya terhadap 
habuan nafsu yang segera tatkala melihat buruknya 
akibat. Lantas makin gemarlah ia kepada ketaatan 
disebabkan telah menyaksikan akhirat dan darjat-darjat 
yang tinggi. Sehingga terjadilah yang mendatang * 11 itu 
masa lani 12 , dan yang masa lani hilang lenyap. Manakala 
yang ghaib menjadi hadir, sedangkan yang hadir 
menghilang, lantas dikejar dan diinginkan, namun tidak ia 
mencintai yang menghilang atau mencarinya lagi. 
Sebaliknya ia menuntut yang mendatang serta 
gemarkannya. 

Dan tersingkaplah baginya kejelekan-kejelekan 
dunia, ternampak jelas kepadanya rahsia-rahsia yang 
batin serta lenyaplah darinya tipu daya yang samar. Maka 


10 Yakni iman. —pent. 

11 Ar: ( Jp-'h ). Yakni kehidupan akhirat, —pent. 

12 Ar: ( ) yakni kehidupan dunia, —pent. 

di sana jadilah seorang hamba itu Mukmin yang sebenar- 
benarnya dengan sifat yang disebutkan oleh Haritsah Al- 
Ansari ketika mana beliau berkata: “Jiwaku tidak lagi 
menginginkan dunia dan aku seolah-olah sedang memandang kepada 
Arasy Tuhanku Taala dengan begitu jelas. Dan seolah-olah aku 
sedang memandang para penghuni syurga saling menziarahi serta 
penghuni neraka yang saling berbolak-balik. ” 

Demikian jualah apa yang telah disifatkan oleh 
Rasulullah SAW perihal hati seorang Mukmin dengan 
sabdanya: “Hati itu empat jenis. Hati yang licin. Padanya ada 
lampu yang menerangi. Maka itulah hati seorang Mukmin. Licin 
hatinya dengan zuhud terhadap dunia dan bebas daripada hawa 
nafsu. Dan lampuyang menerangi di dalamnya adalah cahayayaqin 
yang mana dengannya hati-hati dapat melihat. ” 

[BERJAGA MALAM] 

Sebahagian ulama kita ada menyebutkan: “Barangsiapa 
bejaga malam selama empat puluh malam dengan ikhlas, akan 
tersingkap baginya kerajaan langit. ” 13 

Beliau 14 juga berkata bahawa semua kebaikan itu 
terhimpun pada empat perkara. Dan beliau menyebutkan 
salah satunya adalah berjaga malam. 

Ketahuilah! Bahawasanya tidur para ulama itu hanya 
disebabkan oleh terlampau mengantuk setelah lamanya 
berjaga qiyamullail, yang mana ia 15 sebagai satu 

13 Ar: (OjSvh). Yakni Alam Malakut atau alam para malaikat 
yang di langit. Wallahu a’lam. —pent. 

14 Gantinama di sini kembali kepada Abdul Wahid bin Zaid. —pent. 

15 Yakni tidur itu. -pent. 

singkapan kasyaf, penyaksian, kedekatan, dan sampainya 
mereka kepadaNya. 

Di antara sifat para Abdal adalah mereka itu tidak 
makan melainkan apabila tersangat lapar, tidak akan tidur 
melainkan kerana terlampau mengantuk, dan tidak 
berbicara melainkan kerana tersangat perlu. 

Barangsiapa yang berjaga malam untuk Yang 
Dicintai 16 , maka Dia tidak akan mengabaikannya pada 
siang hari, kerana sesungguhnya Dia telah 
menyebabkannya berjaga malam dalam khidmat 
kepadaNya. 17 

Pada suatu hari, Al-Hasan (Al-Basri) telah memasuki 
pasar lalau mendengar riuh-rendah dan heboh 
percakapan mereka yang berada di situ. Beliau lantas 
berujar, “Aku rasa waktu malam mereka itu malam yang buruk. 
Mereka tidak tidur qailulah 18 . ” 

Dalam satu khabar 19 ada disebutkan, “Tidurlah 
qailulah! Sesungguhnya syaitan tidak tidur qailulah. Carilah 
pertolongan untuk bangun malam dengan tidur qailulah pada waktu 
siang. ” 

Sesungguhnya ada dikatakan berkenaan firman Allah 
Azza wa Jalla: “Dan mintalah pertolongan dengan sabar dan 
solat. ” 


16 Ar: ( ). Yakni Allah SWT. -pent. 

17 Yakni, Allah tidak akan membiarkannya faqir tanpa rezeki yang 
mencukupi, -pent. 

18 Iaitu tidur sekejap pada waktu tengah hari, sebelum atau selepas 
Zohor. -pent. 

19 Khabar adalah sebutan lain untuk Hadis secara umum. -pent. 

Iaitu dikatakan (maksudnya adalah): “Carilah 

pertolongan melalui puasa untuk bangun malam. ” 

Juga dikatakan: “Carilah pertolongan dengan lapar dan solat 
malam untuk berjihad mengawal nafsu. ” 

Dikatakan juga: “Carilah pertolongan dengan sabar dan 
solat dalam menjauhi larangan Allah. ” 

[DIAM] 

Adapun diam, maka sesungguhnya ia menumbuhkan bibit 
akal, mengajarkan sifat warak, dan meraih taqwa. Dengan 
diam juga Allah Azza wa Jalla akan menjadikan bagi 
seseorang hamba itu takwilan yang benar 20 dan ilmu yang 
tepat sebagai jalan keluar baginya. Selain itu, Allah juga 
akan melorongkannya dengan taufiq untuk berkata-kata 
yang benar serta beramal yang terpandu, disebabkan 
hamba itu mengutamakan sikap diam. 

Sesungguhnya sebahagian salaf telah berkata: “Aku 
mempelajari sifat diam melalui kerikil-kerikil yang aku letakkan di 
dalam mulutku selama tiga puluh tahun. Pernah apabila aku 
berhasrat untuk mengucapkan bicara maka kerikil-kerikil itu 
bergerak-gerak menghalang lidahku, lantas ia 21 pun diam. ” 

Sebahagian yang lain pula berkata: “Bila mana aku 
mengucapkan satu kalimah yang tidak berfaedah, maka aku 
mendenda diriku agar bersolat dua rakaat. Lalu denda itu menjadi 


20 Takwilan bererti mengetahui makna di sebalik sesuatu perkara, 
-pent. 

21 Yakni lidahnya, —pent. 

ringan terhadapku. 22 Maka aku mendenda pula dengan sehari puasa 
bagi setiap kalimah yang sia-sia. Itupun akhirnya menjadi mudah 
bagiku. Lalu aku denda diriku untuk bersedekah sebanyak satu 
dirham bagi setiap kalimah. Maka denda itu nampaknya sukar. 
Dengan itu aku pun berhenti (bercakap yang tidak berfaedah).” 

Uqbah bin Amir berkata: “Wahai Rasulullah SAW! 
Pada apakah letaknya keselamatan itu?” Maka sabda baginda: 
“Kawallah lidahmu, lazimkanlah dirimu berada di rumahmu, dan 
tangisilah kesalahan-kesalahanmu. ” 

Rasulullah SAW telah bersabda dalam satu khabar 
yang ringkas dan padat dengan sabdanya: “Barangsiapa 
yang ingin selamat, lazimkanlah berdiam diri. ” 

Begitu juga, Rasulullah SAW berpesan kepada Muaz 
mengenai solat, puasa dan lain-lain. Kemudian di 
penghujungnya baginda bersabda: “Mahukah aku tunjukkan 
kepadamu sesuatu yang lebih perlu dikuasai bagimu daripada semua 
itu? Ini!” Baginda lalu menunjukkan kepada lidahnya. Aku 
lantas bertanya: “Wahai Rasulullah! Kita akan dituntut dengan 
apa yang diucapkan oleh lidah-lidah kita?” Baginda terus 
bersabda: “Kasihan ibumu Muaz! Bukankah manusia itu 
disembamkan ke dalam Jahannam akibat lidah-lidah mereka? 
Sesungguhnya selama mana engkau diam maka engkau selamat. 
Sebaliknya apabila engkau berkata-kata, maka sama ada ia 
keuntungan kepadamu atau sebaliknya. ” 

Abdullah bin Sufyan telah menyebutkan daripada 
ayahnya, katanya: “Aku berkata, Wahai Rasulullah! Berilah 


22 Kerana selalu dilakukan, seperti pepatah “'Alah bisa tegai biasa”. - 
pent. 

pesanan kepadaku dengan sesuatu dalam Islam ini yang tidak perlu 
lagi aku tanyakan tentangnya kepada orang lain selepasmu. ” 

Maka jawab baginda: “Ucapkanlah, Tuhanku Allah! 
Kemudian tetaplah islicjamah. ” 

“Apakah [amal] yang paling taqwa setelah itu?” tanyaku 

lagi. 

Dalam lafaz yang lain disebutkan beliau berkata: 
“Beritaku daku tentang sesuatuyangpaling memberi mudarat kepada 
diriku. ” 

Lalu jawab baginda: “Ini!” seraya menunjukkan 
kepada lidahnya. 

Dalam sebuah khabar ada dikatakan: “Tidak dikira 
benar-benar seseorang hamba itu bertaqwa kepada Tuhannya 
sehinggalah dia menyimpan lidahnya. ” 

Dalam sebuah hadis yang sahih pula disebutkan: 
“Tidak akan baik seorang hamba sehinggalah lurus hatinya. Dan 
tidak kan lurus hatinya sehingga lurus dahulu lidahnya. ” 

Berkata Ibn Mas’ud: “Tiada suatuyang lebih berhak untuk 
lama dipenjarakan berbanding lidah. ” 

Berkata sebahagian salaf: “Aku mencari-cari warak, lalu 
aku tidak mendapatinya paling sedikit pada lidah. ” 

Sebahagian para ulama menyebutkan: “Tidaklah lurus 
lidah seseorang hamba melainkan dapat diketahui kebaikannya turut 
melata segenap amalnya. Begitu juga tidaklah selisih lidahnya 
melainkan diketahui keburukannya turut terjadi pada amalnya yang 
lain. ” 

Sebahagian hukamak pula berkata: “Apabila bertambah 
akal, akan berkuranglah bicara. Sebaliknya apabila kurang akal, 
bertambah pula bicaranya. ” 

Alimad bin Hanbal mengatakan: “Ulama Ahli Kalam 23 
adalah puak zindiq 24 . ” 

Berkata sebahagian kumpulan ini 25 : “Barangsiapayang 
berbicara lalu baik bicaranya, maka itu ramai. Namun, keutamaan 
adalah pada mereka yang memandang lebih elok untuk diam. ” 

Zunnun Al-Misri berkata: “Rasa takut itu membikin risau, 
sedangkan rasa malu itu mendiamkan lidah. ” 

Sebahagian ahli makrifat mengatakan: “Ilmu itu 
dibahagi dua. Setengahnya adalah diam, setengah lagi adalah engkau 
tahu di manakah hendak diletakkan diam itu. ” 26 

Berkata pula Ad-Dhahhak bin Muzahim: “Aku telah 
bertemu mereka 27 dan tiada yang mereka pelajari selain diam dan 
warak. Sedangkan mereka 28 pada hari ini mempelajari bicara. ” 
Al-Hasan menyebutkan daripada Anas bin Malik 
dengan katanya: “Rasulullah SAW telah bersabda: Empat 


23 Ahli Kalam yang tidak terpuji adalah yang banyak berbicara 
mengenai hal-hal yang tidak perlu seperti adakah Al-Quran itu Kalam 
Allah yang Qadim atau baharu dan perbahasan yang menimbulkan 
ragu-ragu dalam hati orang-orang Islam. Selain itu, larut dalam 
perbahasan yang sedemikian juga menjauhkan daripada sesuatu yang 
lebih penting iaitu mengkaji Al-Quran dan Hadis. Adapun peranan 
sebahagian ulama yang bersenjatakan Ilmu Kalam untuk membela 
akidah, maka pada kadarnya yang perlu adalah suatu yang terpuji, 
insya Allah. Wallahu a’lam. -pent. 

24 ^indiq mempunyai pelbagai maksud. Antaranya munafik, iaitu 
yang menzahirkan Islam namun menyembunyikan kekufuran. —pent. 

25 Yakni golongan sufi. —pent. 

26 Yakni bilakah masa yang sesuai untuk diam. —pent. 

27 Yakni ahli ugama dari golongan salaf, —pent. 

28 Ahli agama terkemudian. Ini pada zaman beliau. Bagaimana 
pula pada zaman kini? Allahul musla ’an. —pent. 

perkara yang tidak diperolehi melainkan dengan keajaiban. Diam - 
iaitu pemulaan ibadat, tawadhuk, zikrullah Taala, dan kurang 
dalam sesuatu. 29 ” 

Berkata Hammad bin Zaid: “Aku berkata kepada 
Ayyub (As-Sakhtiyani): “Ilmu lebih banyak pada hari ini atau 
zaman sebelum ini?” Lalu jawabnya: “Wahai anakku! Pada hari 
ini lebih banyaknya adalah bicara, sedangkan ilmu lebih banyak 
pada zaman dahulu. ” 

Ada dikatakan: “Mereka 30 mengambil manfaat dengan ilmu 
yang diam seperti mana mereka mengambil manfaat daripada 
bicaranya. ” 

Dikatakan juga: “Barangsiapa yang tidak mengambil 
manfaat daripada diamnya pembicara, ia juga tidak dapat 
mengambil manfaat daripada bicaranya. ” 

Dikatakan kepada sebahagian ulama: “Sifulan itu lebih 
alim ataukah si fulan?” (Maka dijawab): “Si fulan lebih alim, 
manakala si fulan itu pula lebih banyak berbicara.” Lihat 
bagaimana beliau membezakan antara ilmu dan bicara. 

Dikatakan kepada seorang ulama Khurasan sewaktu 
hampir wafatnya: “Tunjukkanlah kami kepada seorang yang 
dapat kami duduk di majlisnya setelah ketiadaanmu nanti. ” Lalu 
beliau berkata: “Sifulan.” Seraya menyebutkan seorang 
lelaki yang pendiam, kuat beribadat dan tidak dikenali 
sebagai seorang yang banyak ilmunya. Lantas dikatakan 
kepada beliau: “Sesungguhnya sifulan itu tidak berilmu. Dia tidak 
akan dapat menjawab setiap soalan berkaitan ilmu yang diajukan 


29 Kurang makan, kurang tidur, kurang bicara, kurang 
kelengkapan peribadi yang tidak perlu dan seterusnya, -pent. 

30 Yakni golongan salaf, —pent. 

kepadanya. ” Maka jawab ulama tadi: “Sungguh, aku memang 
tahu hal itu. Tetapi, dia memiliki sifat warakyang menghalangnya 
daripada berbicara perkara yang tidak diketahuinya. ” 

Al-A’masy berkata: “Antara bicara itu adalah bicara yang 
jawapan baginya cuma diam. ” 

Sebahagian salaf berkata: “Diam itu hiasan bagi seorang 
alim, dan tabir pelindung bagi seorangyangjahil. ” 

Berkata yang lain pula: “Diam adalah jawapan. ” 

Dalam sebuah khabar ada dinyatakan: “Diam adalah 
hiasan bagi sang alim, dan tercela bagi si jahil. ” 31 

Sebahagian yang lain berkata: “Tidak ada sesuatu yang 
lebih menyusahkan syaitan berbanding seorang alim yang berlemah- 
lembut 32 . Jika dia berbicara, maka bicaranya dengan ilmu. Jika dia 
diam, maka diamnya kerana sikap lemah-lembutnya. Syaitan 
berkata: Lihatlah kepada orang ini! Diamnya itu lebih menyusahkan 
aku berbanding bicaranya. ” 

Kata sebahagian salaf: “Pelajarilah diam sebagaimana 
kamu mempelajari bicara. Sekiranya bicara itu menunjukimu, maka 
diam itu memelihara dirimu. Dengan diam, engkau akan 
memperolehi dua perkara: Engkau akan dapat menolak kejahilan 
orang yang lebih jahil berbanding dirimu, dan engkau akan dapat 
belajar daripada orangyang lebih alim daripadamu. ” 

Sebahagian ulama mengatakan: “Pelajarilah “Aku tidak 
tahu” 33 dan jangan engkau pelajari: “Aku tahu!” Kerana jika engkau 


31 Kerana jika si jahil diam dari bertanya, maka dia akan kekal 
dalam kejahilannya. —pent. 

32 Ar: ( ). Yakni seorang yang memiliki hati yang lembut, 

mudah memaafkan, tidak berdendam dan sebagainya. —pent. 

33 Ar: ( S ). 

berkata: “Aku tidak tahu”, maka mereka akan mengajarmu sehingga 
engkau tahu. Sebaliknya jika engkau berkata: “Aku tahu!” maka 
mereka akan bertanya kepadamu sehingga engkau tidak tahu. ” 34 

Sesungguhnya para ulama telah berkata: “Apabila 
seorang alim tersalah mengatakan “Aku tahu!” maka ia telah ditimpa 
kebinasaannya. ” 

Nabi Isa a.s ada mengatakan: “Seluruh kebaikan itu pada 
tiga perkara: Diam, bicara dan penglihatan. Barangsiapa yang 
diamnya bukan tafakkur, maka dia dalam kealpaan. Barangsiapa 
bicaranya bukan zikir, maka dia dalam kesia-siaan. Dan 
barangsiapa yang penglihatannya tanpa mengambil ibarat, maka dia 
dalam kelalaian. ” 

Berkata sebahagian mereka 35 : “Akan datang kepada 
manusia satu zaman di mana amalanyangpaling afdhal bagi mereka 
adalah tidur dan ilmu yang paling afdhal bagi mereka adalah diam” 
Yakni disebabkan amalan telah menjadi rosak dan ilmu 
pula bercampur-baur dengan keraguan. 

Begitu juga dikatakan/ “Keadaanyang paling afdhal buat 
mereka adalah berlapar. ” Disebabkan meratanya yang haram 
di samping sedikitnya yang halal. 

Sebahagian ulama mengatakan: “Diam itu tidurnya 
akal, manakala bicara itu be jaganya. Setiap yang jaga berhajat 
kepada tidur. Tidaklah diamnya seorang yang berakal itu sama sekali 
melainkan terhimpun akalnya dan hadir (berjaga) hati kecilnya. ” 


34 Orang yang malu mengaku tidak tahu akan ditanya sehinggakan 
perkara yang dia tidak tahu, lalu akhirnya ia akan berani menjawab 
tanpa ilmu kerana mahu menjaga air mukanya supaya tidak dikata 
orang bahawa dia tidak tahu. —pent. 

35 Yakni salaf, —pent. 

Antara pesanan Ibn Abbas kepada Mujahid adalah: 
“Janganlah engkau bicara pada sesuatu yang tidak bermakna 
bagimu, kerana sesungguhnya itu adalah lebih selamat. Dan aku 
tidak menjanjikan bahawa engkau akan aman dari kesilapan. 
Janganlah engkau bicara pada sesuatu yang bermakna bagimu 
sebelum engkau fikirkan tempat yang patut baginya. Adakalanya 
seorang berbicara pada barang yang bermanfaat namun diletakkan 
bicaranya itu tidak kena tempat, lalu ia mendapat celaka. ” 

Telah berkata sebahagian ulama: “Waraknya seseorang 
dapat dilihat jelas melalui tutur katanya. ” 

Dalam sebuah khabar disebutkan: “Barangsiapa banyak 
bicaranya, banyaklah pula kesilapannya. Barangsiapa banyak 
salahnya, matilah hatinya. ” 

Dikatakan bahawa: “Apabila sedikit bicara, banyaklah 
betulnya. ” 

Daripada segolongan salaf disebutkan bahawa: 
“Sesungguhnya satu persembilan keselamatan itu letaknya pada 
diam. ” 

Dikatakan lagi: “Setiap kalimah sama ada sendaan, gurauan 
atau cakap kosong akan menyebabkan seseorang hamba itu tertahan 
pada lima perhentian untuk dicela atau diminta perakuannya. ” 

Pertamanya akan ditanyakan: “Kenapakah engkau 
ucapkan kalimah ini? Adakah ia berhubung-kait denganmu?” 

Kedua akan ditanyakan: “Apakah ia bermanfaat 
kepadamu ketika engkau mengucapkannya?” 

Ketiga akan ditanya: “Apakah akan memudaratkanmujika 
engkau tidak mengucapkannya?” 

Keempat akan ditanya: “Adengapa tidak engkau diam saja 
sehingga engkau beruntung dengan keselamatan daripada balasan 

akibatnya?” 

Kelima akan ditanyakan: “Mengapa tidak engkau 
gantikan tempat ucapan itu dengan ucapan Subhanallah dan 
Alhamdulillah, lalu engkau memperoleh pahalanya?” 

Disebutkan bahawa: “Tidak ada satu kata pun melainkan 
akan dibentangkan untuknya tiga catatan. Catatan pertama adalah 
“Kenapa?” Catatan kedua, “Bagaimana?” Catatan ketiga, “Untuk 
siapa?” Barangsiapayang selamat daripada tiga pertanyaan itu, dia 
selamat. Jika tidak, panjanglah waktunya dia dihisab. ” 

Kata Al-Hasan: “Lidah seorang Mukmin itu di belakang 
hatinya. Apabila dia hendak berbicara, dia berpikir. Jika bagus 
untuknya, maka ia bicara. Jika buruk baginya maka ditahannya. 
Sedangkan hati seorang munafik pula berada di hujung lidahnya. Apa 
saja yang terlin tas di hatinya terus diucapkannya tanpa bertangguh 
atau menimbang-nimbang lagi. ” 

Dalam sebuah khabar dinyatakan: “Antarapenyakit bagi 
seorang alim adalah bicara lebih menarik hatinya berbanding diam. ” 
Pada bicara ada upaya untuk menghias dan 
menambah-nambah, sedangkan dalam diam terdapatnya 
keselamatan dan keuntungan besar. 

Dalam suatu peringatan Nabi SAW disebutkan: 
“Beruntunglah siapa yang disibukkan oleh aibnya sendiri daripada 
aib orang lain, mendermakan lebihan hartanya, serta menahan 
lebihan kata-katanya. ” 

Khabar mengenai diam serta berkaitan seluruh 
makna apa yang telah kami sebutkan adalah banyak 
sekali, dan kami tidak bermaksud untuk menghimpunkan 
kesemuanya. 

[BERSENDIRI] 


Adapun bersendiri 36 , maka ia mengosongkan hati 
daripada makhluk, menumpukan cita-cita kepada 
Pencipta, dan memperkukuh azam untuk terus teguh. 
Kerana sesungguhnya dalam bergaul dengan manusia itu 
akan melonglaikan keazaman, mencerai-beraikan cita- 
cita, dan melemahkan niat. 

Bersendirian akan mengurangkan fikiran terhadap 
habuan yang segera bagi nafsu, disebabkan tiadanya 
penglihatan mata. Ini kerana mata adalah gerbang bagi 
hati, dan melaluinya-lah akan masuk segala penyakit hati, 
serta pada penyakit itulah kesenangan dan kelazatan bagi 
nafsu. 

Sungguh, telah berkata sebahagian ulama: 
“Barangsiapa yang banyak memandang, akan banyaklah 
penyesalannya. ” 

Bersendiri akan menarik hkiran-hkiran akhirat dan 
memperbaharui kesungguhan terhadapnya, ketika mana 
dia menyaksikan sesuatu yang paSli, melupakan ingatan 
terhadap hamba di samping berterusan mengingat Yang 
Disembah. 

Bersendiri termasuk sebesar-besar afiat 37 . Demikian 
itu kerana sesungguhnya telah datang di dalam sebuah 
hadis dengan sabdanya: “Mintalah keafiatan daripada Allah. 
Tidak ada karunia yang lebih afdhal untuk seorang hamba setelah 
keyakinan berbanding afiat. ” 


36 Khulwah, uzlah, semadi, bersunyi diri, bersepi diri. -pent. 

37 Sihat, bebas gangguan, -pent. 

Kemudian sesungguhnya telah diriwayatkan dalam 
sebuah khabar: “Beruzlah daripada manusia itu adalah afiat. ” 
Dengan ini, ia termasuk di dalam makna apa yang 
dianjurkan untuk diminta 38 serta yang dikatakan terlebih 
afdhal setelah keyakinan itu berbanding hal yang lain. 

Tidaklah seseorang murid itu dikira benar sejati 
melainkan setelah dia mendapati kelazatan, kemanisan 
dan peningkatan dalam bersendiri, yang tidak ia dapatkan 
di dalam keramaian. Dan hendaklah dia mendapati 
kesungguhan dan kekuatan dalam semadinya lebih 
berbanding di tengah ramai. Serta hendaklah ia cintakan 
bersendiri, gembira dalam bersepi diri, serta amalnya yang 
terbaik adalah semasa berseorangan. 

Perumpamaan bersendirian pada ahwal berbanding 
bergaul dengan manusia adalah seumpama takut 
berbanding cinta pada maqamat 39 . Maqam takut itu sesuai 
bagi semua ahli ibadah, sedangkan maqanr cinta itu 
adalah peningkatan bagi ahlinya yang khas. 

Demikian juga bersendiri dan semadi itu sesuai bagi 
seluruh murid, sedangkan ramah dengan manusia itu 
adalah peningkatan bagi ahlinya, khasnya dari kalangan 
para imam yang beramal dengan ilmunya. Hanya saja 
bersendiri itu berhajat akal yang lain, begitu juga 


38 Dalam hadis sebelumnya. —pent. 

39 Ahwal (jama’ bagi Hat) dan Maqamat (jama’ bagi Maqam ) adalah 
dua iktilah dalam ilmu tasawwuf. Ringkasnya, Ahwal adalah keadaan 
jiwa yang sering berubah-ubah, manakala Macjam adalah keadaan 
jiwa yang sudah mantap. Wallahu a’lam. -pent. 

bersendiri berhajat kepada iman yang kedua . 40 

Sesungguhnya kami telah meriwayatkan daripada 
Sufyan Ats-Tsauri dan daripada Bisyr bin Al-Harits 
bahawa: “Apabila engkau rimas sewaktu bersendiri, namun seronok 
tatkala bersama makhluk, maka aku risau eyigkau sebenarnya 
ditimpa riyak. ” 

Abu Muhammad telah berkata: “Seluruh kebaikan 
terhimpun pada empat perkara iniyang mana seorang Abdal diangkat 
menjadi Abdal. Iaitulah kempis perut, diam, menyingkir daripada 
makhluk, dan berjaga malam. ” 

Dan telah diceritakan kepadaku daripada Abdul Aziz 
bin Sahi rahimahullah katanya: “Bergaulnya seseorang wali 
dengan manusia adalah kehinaan, dan bersendirian itu adalah 
kemuliaan. Sangat sedikit sekali aku saksikan para wali itu 
melainkan dianya bersendirian. ” 41 

Berkata sebahagian ahli makrifat: “Tenteram hati dengan 
bersendiri itu menunjukkan wujud jalan (menuju Allah bagi orang 
itu). ” 

Antara petanda benarnya kemahuan setelah taubat 


40 Mungkin maksud bagi “Akal yang lain” dan “Iman yang kedua” 
di sini adalah setiap orang yang uzlah itu tetap juga berhajat kepada 
seorang mursyid atau teman rapat yang seperjalanan dalam menuju 
kepada Allah agar dirinya terselamat dari tipuan syaitan. Wallahu 
a’lam. -pent. 

41 Kata-kata sebegini walaupun zahirnya nampak agak melampau, 
namun hendaklah difahami dengan menurut konteksnya. Latar 
zaman dan suasana politik serta masyarakat waktu itu, selain ilmu dan 
pengalaman hidup orang yang mengucapkan kata-kata itu juga perlu 
diambil kira. Begitulah hendaknya kita dalam memahami mana-mana 
ungkapan seumpama ini. Wallahu a’lam. —pent. 

yang sungguh-sungguh dan kuatnya keazaman dalam 
beristiqamah adalah mengutamakan empat perkara yang 
telah kami sebutkan ini berbanding perkara lawannya. 
Juga petandanya apabila hatimu tidak merayau serta 
lapang dadamu dan baik kelakumu tatkala melaksanakan 
perkara-perkara itu. Ini kerana lawan bagi empat perkara 
itu adalah pintu-pintu dunia, anak kunci kealpaan dan 
jalan-jalan bagi hawa nafsu belaka. 

[KENYANG PERUT] 

Daripada perkara lawan tersebut, maka sesungguhnya 
pada kenyang perut akan membuahkan keras dan gelap 
hati. Selain itu, ia juga menguatkan sifat-sifat nafsu dan 
melebarkan keinginannya. Dan pada kuatnya nafsu serta 
melebar keinginannya itu akan melemahkan iman dan 
memadamkan cahayanya. 

Sebaliknya pada lemahnya nafsu serta padam 
tabiatnya itu pula akan menguatkan iman dan 
menebarkan suluhan cahayanya. Dan di situlah kedekatan 
seseorang hamba dengan Yang Maha Dekat serta dapat 
dia bermajlis dengan Yang Tercinta. 

Kenyang perut itu merupakan anak kunci kepada 
gemarkan dunia. Sebahagian para sahabat pernah 
berkata: “Bida’ahyang mula-mula sekali terjadi setelah kewafatan 
Rasulullah SA W adalah kenyang perut. ” 

Ini kerana sesuatu puak itu apabila kenyang perut 
mereka, maka keinginan nafsu tidak mampu dikawal lagi. 

Diriwayatkan daripada Aisyah radhiyallahu ‘anha 
dengan katanya: “Rasulullah SA W dan para sahabatnya dahulu 

sentiasa berlapar bukanlah kerana kepapaan.” Yakni, mereka 
berlapar atas pilihan mereka sendiri. 

Ibn Umar berkata: “Tidak pernah aku kenyang perut 
semenjak terbunuhnya Usman. ” 

Beliau mengucapkan kata-kata itu pada zaman Al- 
Hajjaj. 

Dalam hadis Abu Juhaifah tatkala beliau sendawa di 
sisi Rasulullah SAW, lalu baginda pun bersabda 
kepadanya: “Tahanlah sendawamu di depan kami. Sesungguhnya 
orangyang paling kenyang perutnya antara kalian di dunia ini adalah 
orangyang paling lapar di akhirat nanti. ” 

Beliau (Abu Juhaifah) berkata: “Demi Allah! Aku tidak 
lagi makan kenyang semenjak hari itu sehingga hari ini, dan aku 
berharap agar Allah memeliharaku pada hari-hari mendatang yang 
masih berbaki. ” 

Maka adalah muklahab 42 berdasarkan ini untuk 
seseorang hamba itu lebih banyak berlapar di dunia ini 
berbanding kenyang, dan ia adalah petanda para wali. 

[TAHAP-TAHAP KENYANG] 

JuiJeru, barangsiapa yang makan sekali di antara dua 
kelaparan yang bersangatan, maka ketika itu laparnya 
adalah lebih banyak berbanding kenyang. 

Barangsiapa yang setelah lapar yang bersangatan, ia 
makan sehingga sekadar kenyang, maka dia di peringkat 
sederhana antara lapar dan kenyang. 


42 Muslahab dalam ilmu fekah semaksud dengan Sunat. Ia boleh 
diertikan sebagai: Sangat digalakkan, -pent. 

Barangsiapa yang makan sehari dua kali atau makan 
sehingga kenyang betul walaupun tidak lapar, maka 
kenyangnya lebih banyak berbanding lapar; dan ini 
makruh . 43 

Dan sesiapa yang makan apabila lapar lalu berhenti 
sebelum kenyang, maka laparnya adalah lebih banyak 
berbanding kenyang; dan inilah dia keadaan yang paling 
ideal. 

Hisyam menyebutkan daripada Al-Hasan, katanya: 
“Demi Allah! Sungguh aku telah menemui beberapa golongan 44 yang 
mana mereka itu tidak pernah kenyang perut. Seseorang dari mereka 
makan sehingga apabila nafsunya mula rasa sedap, lantas dia 
berhenti, mengingatkan kembali niat untuk apa dia makan. Sepanjang 
hidupnya tidak pernah dilipatkan baju untuknya 45 , dan sama sekali 
tidak pernah dia menyuruh ikterinya memasak sebarang makanan 46 , 
serta tidak sama sekali membataskan antara dirinya dan tanah 
dengan sesuatu 47 . ” 48 


43 Barangkali inilah keadaan kebanyakan kita. Semoga Allah 
perbaiki keadaan kita dan kaum Muslimin seluruhnya. Amin. —pent. 

44 Kebiasaannya apabila Al-Hasan mengucapkan sebegini, beliau 
mengisyaratkan kepada para sahabat radhiyallahu ‘anhum. —pent. 

45 Kerana bajunya cuma sehelai atau sepasang. Tidak ada baju lain 
untuk disalin. Sehingga rosak baju itu barulah dibeli baju yang 
baharu, -pent. 

46 Yakni, jika ada makanan dia makan, jika tiada dia berlapar atau 
puasa, -pent. 

47 Yakni tidak ada alas tikar apatah lagi karpet atau jubin. Rumah 
cuma berlantaikan tanah sahaja. Di situlah duduk dan tidur, —pent. 

48 Janganlah hendaknya ada pembaca yang memahami daripada 
kenyataan ini bahawa kehidupan yang selesa itu dicela oleh Syarak. 
Bagi setiap zaman, tempat dan suasana itu ada cara hidup yang 

Ja’far bin Hayyan menyebutkan daripada Al-Hasan: 
“Seorang Mukmin tidak akan makan sehingga penuh perutnya, dan 
wasiatnya sentiasa di bawah rusuknya. ” 49 

Kami meriwayatkan daripada Ats-Tsauri dengan 
katanya: “Dua perkara yang mengeraskan hati, iaitulah sentiasa 
kenyang perut dan banyak b ercakap. ” 

Dan kami juga meriwayatkan daripada Makhul: 
“Tiga perkara yang dicintai Allah Azza wajalla dan tiga perkara 
yang dibenciNya. Adapun tiga yang dicintaiNya adalah: Sedikit 
makan, sedikit tidur dan sedikit bercakap. Sementara tiga yang 
dibenciNya adalah: Banyak makan, banyak bercakap dan banyak 
tidur. ” 


[BANYAK TIDUR] 

Adapun tidur, maka sering melakukannya memanjangkan 
kealpaan, memendekkan akal, mengurangkan 

berbeza. Islam bukanlah satu agama yang sesuai untuk diamalkan di 
padang pasir sahaja. Ia sesuai untuk seluruh manusia pada seluruh 
zaman di seluruh tempat. Untuk memahami Islam dengan tepat dan 
benar, seseorang mdstilah mempelajarinya daripada para ulama yang 
berkelayakan dalam cabang ilmunya masing-masing. 

Adapun dengan membaca sendiri-sendiri tanpa bekal ilmu lalu 
memahaminya mengikut faham sendiri tanpa merujuk kepada yang 
lebih tahu, maka dikhuatiri akan terpesong. Bayangkan ada di antara 
para sahabat pun silap dalam memahami sebahagian ayat Al-Quran, 
bagaimana pula kita? Wallahu a’lam. -pent. 

49 Salah satu perkara yang dianjurkan adalah untuk seseorang 
menulis wasiat lalu diletakkan di bawah bantal atau tilamnya pada 
setiap malam kerana boleh jadi tidurnya itu merupakan tidur yang 
penamat. Ini juga salah satu bentuk mengingati kematian. Wallahu 
a’lam. -pent. 

kebijaksanaan dan hati jadi pelupa. Semua ini adalah 
kerugian, dan kerugian akan membangkitkan penyesalan 
selepas mati. 

Kami telah meriwayatakan daripada Nabi SAW 
sabdanya: “Bonda (Nabi) Sulaiman bin Daud telah berkata 
kepada puteranya: Wahai anakku! Janganlah engkau banyak tidur 
pada waktu malam, kerana sesungguhnya banyak tidur akan 
memiskinkan seseorang hamba pada hari kiamat. ” 

Ada disebutkan bahawa pernah sekumpulan pemuda 
yang kuat beribadat pada zaman Bani Israil apabila 
dihidangkan makan malam maka akan bangunlah seorang 
alim mereka seraya berujar: “Wahai para murid! Janganlah 
kalian banyak makan, lalu akan banyak minum, kemudian banyak 
tidur, lantas mendapat kerugian yang banyak. ” 

Sebahagian salaf telah berkata: “Keadaan yang sedikit 
bagi seorang Mukmin adalah makan dan tidur, manakala keadaan 
yang paling berlebihan bagi seorang munafik juga makan dan tidur. ” 

Ada orang pernah berkata kepada seorang 
cendekiawan kalangan hukamak: “Sifiatkan kepadaku sesuatu 
yang dapat aku gunakan sehingga aku dapat tidur pada waktu 
siang. ” 

Lantas jawab hukama itu: “Eh, engkau ini! Lemah benar 
akalmu! Sesungguhnya separuh daripada umurmu adalah tidur, 
sedangkan tidur itu bahagian daripada mati. Apakah engkau mahu 
menjadikan tiga suku hidupmu itu tidur dan cuma sukunya saja 
hidup?” 

Lalu orang itu bertanya kembali: “Bagaimana boleh jadi 
begitu?” 

“Engkau, jika engkau hidup selama empat puluh tahun, maka 

sebenarnya ia hanyalah dua puluh tahun sahaja. Apakah engkau 
hendak menjadikannya sepuluh tahun pula?” jawab sang 
hukamak. 


[BANYAK CAKAP] 

Adapun banyak bercakap itu, maka sesungguhnya 
padanya sedikit warak, tiada taqwa, panjang hisab, ramai 
orang yang akan menuntut hak, terkait dengan orang yang 
dizalimi, banyak kesaksian daripada malaikat pencatat 
dan tidak dipandang oleh Raja Yang Maha Mulia. 

Ini kerana kata bicara itu merupakan anak kunci bagi 
dosa-dosa besar lidah. Padanya terjadi cakap bohong, 
mengumpat, batu api, memfitnah, kesaksian palsu, 
menuduh orang yang baik sebagai berzina dan 
mengatakan perkara yang tidak sepatutnya kepada Allah 
serta keimanan. Juga bercakap hal-hal yang tidak 
bermakna serta bersembang benda yang tidak 
bermanfaat. 

Sesungguhnya telah disebutkan dalam sebuah 
khabar: “Kesalahan terbanyak seseorang anak Adam itu berpunca 
daripada lidahnya, dan manusia yang paling dosanya pada hari 
kiamat adalah yang paling banyak bersembang perkara yang tidak 
bermakna 50 baginya. ” 

Pada lidah jugalah terjadinya menghias kata, 
berpura-pura di depan makhluk, mengubah dan 
melencongkan makna kebenaran serta berlakon dan 
berusaha mengambil hati orang yang mengikuti hawa 


50 Atau tidak berkaitan dengan dirinya. —pent. 

nafsu. 

Berhimpunnya kesemua itu pada seseorang hamba 
akan membuatkan culang-caling hatinya. Apabila hatinya 
culang-caling, bercemperalah pula cita-citanya. Tercerai 
barainya cita-cita akan menjatuhkannya daripada maqam 
orang-orang yang hampir kepada Allah ( 'Mugarrabin). 

Dalam satu pesanan Ibn Abbas kepada Mujahid, 
beliau berkata: “Janganlah engkau berbantah dengan orangyang 
berwibawa dan orangyang bodoh. Kerana sesungguhnya orangyang 
berwibawa itu akan membencimu, manakala si bodoh itu pula akan 
menyakitkan hatimu. ” 

Dalam sebuah khabar disebutkan: “Sesungguhnya 
seseorang hamba itu bercakap dengan satu kalimahyang disangkanya 
tiada apa-apa namun itulah yang bakal melemparkannya lebih jauh 
daripada jarak antara langit dan bumi. ” 

Dalam lafaz yang lain berbunyi: “Dia menuturkannya 
lalu dia dihumban ke dalam Jahannam tujuh puluh tahun. ” 

Luqman berujar kepada anaknya: “Sekiranya engkau 
hidup sebagai seorang bisu yang berjejel air liur sampai ke. dadamu, 
itu lebih baik bagimu daripada engkau mengucapkan sesuatu yang 
tidak berkaitan denganmu di tempat pertemuan orang ramai. ” 

Dalam sebuah khabar disebutkan: “Barangsiapa yang 
membuka bualan dengan perkara yang tidak baik lalu orang terus 
memperbualkan perkara itu, maka dia akan menanggung seumpama 
dosa yang ditanggung oleh mereka itu. ” 

Sebuah khabar lain menyebutkan: “Tidak ada yang 
membawa berita jahat melainkan lelaki 51 yang jahat. ” 


51 Perempuan juga sama. —pent. 

Mereka 52 telah memberitahu kami daripada Ibrahim 
bin Adham bahawa apabila seseorang berkawan 
dengannya lalu menceritakan perkara yang tidak elok, 
maka beliau akan memisahkan diri daripadanya. 

Dan kami riwayatkan dalam sebuah hadis: 
“Barangsiapa yang bercerita apa saja yang didengar oleh telinganya 
dan dilihat oleh matanya, maka Allah akan menuliskannya termasuk 
golongan mereka yang suka menyebarkan perkara keji dalam 
masyarakat orangyang beriman. ” 

Kami juga telah meriwayatkan daripada Ali 
radhiyallahu ‘anhu: “Penyebar berita keji kepada orang lain sama 
seperti pelakunya. ” 

Dalam khabar dikisahkan bahawa sesungguhnya ada 
sebahagian faqir kalangan Ahli Sujfah 53 telah gugur syahid 
h sabilillah Azza wa Jalla. Maka ibunya berkata: 
“Berbahagialah engkau di dalam syurga. Engkau telah berjihad di 
jalan Allah dan berhijrah kepada Rasulillah seterusnya terbunuh 
syahid. Bertuahlah engkau dapat masuk syurga. ” 

Lantas Rasulullah SAW bersabda: ‘Bagaimana puan 
tahu bahawa dia di dalam syurga? Boleh jadi dia pernah bercakap 
sesuatu yang tidak bermanfaat baginya atau bakhil dengan sesuatu 
yang tidak memudharatkannya?” 

Dalam lafaz yang lain sabdanya: “Barangkali dia ada 
bercakap sesuatu yang tidak bermakna baginya dan bakhil dengan 
sesuatu yang tidak menjadikannya kaya?” 


52 Yakni para ulama. —pent. 

53 Ahli Sujfah ialah golongan faqir dari para sahabat Nabi yang 
tinggal di suffah masjid Nabawi, iaitu satu bahagian berbumbung di 
masjid itu. Antara mereka adalah seperti Abu Hurairah. —pent. 

[MENGUMPAT] 


Pada sebuah khabar yang lain, ada sebahagian sahabat 
menyebut tentang seorang laki-laki: “Sungguh dia itu kuat 
tidur.” Rasulullah SAW lantas bersabda: “Kalian telah 
mengumpat saudaramu! Mintalah agar dia memohon keampunan 
untuk kalian. ” 

Dalam khabar yang lain pula, mereka berkata: “Si 
fulan itu lembik.” Lantas baginda bersabda: “Kalian telah 
memakannya. ” 54 

Dan dalam hadis Aisyah radhiyallahu ‘anha yang 
mana beliau telah berkata tentang seorang perempuan: 
“Labuh betul bajunya. ” Lafaz yang lain beliau berkata: “Dia 
tu pendek.” Lantas sabda baginda: “Kamu telah 
mengumpatnya. ” 

Dalam khabar yang lain Rasulullah SAW bersabda 
kepadanya: “Sesungguhnya engkau telah mengucapkan satu kata 
yang jika dicampurkan kepada air laul pasli akan berubah airnya. ” 

Ini merupakan satu gambaran yang menunjukkan 
betapa dahsyatnya perbuatan itu. Dan dalam satu khabar 
yang menghimpunkan keseluruhan makna ini bagi 
menunjukkan hakikat mengumpat itu adalah apa yang 
telah diriwayatkan daripada Rasulullah SAW: 
“Barangsiapa mengatakan terhadap saudaranya sesuatu yang ada 
pada dirinya, maka sesungguhnya dia telah mengumpatnya. ” 

Dalam hadis Aban daripada Anas, daripada 
Rasulullah SAW bahawa yang lebih teruk daripada itu 


54 Orang yang mengumpat diumpamakan seperti memakan daging 
mayat saudaranya yang diumpat itu. -pent. 

adalah sabdanya: “Mengumpat ialah engkau mengatakan 
terhadap saudaramu dengan memburuk-burukkannya. ” 

Maka inilah sehabis-habis perkataan bagaimana 
teruk dan dahsyatnya mengumpat itu. 

Ghibah (yakni mengumpat) adalah satu kata nama dari 
sudut bahasa yang maknanya secara Syarak merupakan 
pecahan kata daripada “Ghaibil Insan” (Yakni ketiadaan 
seseorang sewaktu umpatan itu dilakukan terhadapnya). 
Rasulullah SAW telah menafsirkan bahawa ia adalah 
seseorang mengatakan terhadap saudaranya dengan 
sesuatu yang memang terdapat pada dirinya. Dahsyatnya 
menurut sabda baginda adalah ianya lebih teruk daripada 
zina. 

Maka apabila seseorang mengata saudaranya semasa 
ketiadaannya dengan sesuatu yang ia pasti memang ada 
pada orang itu, namun dia tidak akan mengatakannya 
sekiranya orang itu ada bersama; atau dia mengatakan 
sesuatu yang jika didengar atau diketahui orang itu akan 
membuatnya marah; atau dia mengatakan sesuatu yang 
buruk-buruk tentang orang itu, maka ketika itu 
sesungguhnya dia telah mengumpat orang tersebut. 

Seandainya tidak ada pada diam itu melainkan 
terselamat daripada mengumpat, itupun sudah cukup 
sebagai keuntungan yang nrelimpah-ruah. Bagaimana 
tidak? Sedangkan telah diriwayatkan daripada Rasulullah 
SAW: “Setiap percakapan anak Adam itu bencana atas dirinya 
selain tiga jenis: Menyuruh yang makruf, atau menegah yang 
mungkar atau berzikir kepada Allah Azza wajalla. ” 

[BERGAUL] 


Adapun bergaul dengan manusia, maka sesungguhnya ia 
akan melemahkan tekad yang sebelumnya teguh dalam 
melaksanakan perkara-perkara kebaikan. Ia juga akan 
merungkai simpulan yang diikat kuat oleh seseorang 
hamba semasa bersendiri, kerana kurang sekali orang 
yang bertolong bantu dalam perkara kebaikan dan 
ketakwaan sebaliknya ramai pula orang yang bekerjasama 
dalam perkara dosa dan maksiat. 

Bercampur-gaul akan menguatkan tamak haloba 
terhadap habuan dunia yang segera apabila menyaksikan 
semua orang berpusu-pusu mengejarnya. Selain itu, ia 
juga menyebabkan tidak lagi mampu meneruskan 
khidmat, kerana memandang kepada orang-orang yang 
lalai, membikin culas melakukan ketaatan akibat duduk 
bersama para penganggur, mengurangkan kemanisan 
beramal, menghapuskan cahaya ilmu, menghilangkan 
kepantasan faham akibat sering mendengar bicara orang 
jahil serta memandang mayat hidup, iaitu hamba-hamba 
dunia. 

Sebagaimana ada diriwayatkan daripada Isa 
alaihissalam, sabdanya: “Janganlah kalian duduk bergaul 
dengan orang mati, nanti hati kalian turut mati. ” 

Lalu ditanya: “Siapa orangyang mati itu?” 

Lantas jawab baginda: “Para pencinta dunia,yang haloba 
terhadapnya. ” 

Sesungguhnya Al-Hasan telah menyebut berkaitan 
firman Allah Taala yang bermaksud: “Tidak kanpernah sama 

orangyang hidup dengan orangyang mati. ” 55 

Katanya: “Iaitu golongan fakir dan golongan kaya. Golongan 
fakir hidup dengan berzikir kepada Allah, sedangkan golongan kaya 
mati keram dunia. ” 

Perkara terburuk dalam bergaul dengan manusia 
serta duduk bersama para penganggur dan golongan yang 
lalai itu adalah melemahnya keyakinan dengan sebab 
melihat kepada mereka. 

Mudarat terbesar yang menimpa seseorang hamba 
itu, menolaknya kepada kebinasaan serta paling dahsyat 
menghijab dan menjauhkannya adalah lemahnya 
keyakinan diri dengan perkara ghaib yang dijanjikan 
kepadanya dan ancaman ke atasnya di dunia. Dan ini 
adalah perkara yang paling ditakuti oleh Rasulullah SAW 
ke atas umatnya, sepertimana kami riwayatkan daripada 
baginda, sabdanya: “ Perkara yang paling aku takuti kepada 
umatku adalah lemahnya keyakinan. ” 

Ini kerana lemahnya keyakinan adalah punca bagi 
gemarkan dunia dan haloba untuk mengumpulkannya, 
menghina diri kepada hamba dunia serta tamak dengan 
apa yang ada pada mereka. 

Iaitu sepertimana yang disebutkan oleh Ibn Mas’ud: 
“Sesungguhnya seorang lelaki keluar daripada rumahnya bersama 
agamanya, lalu pulang nanti tanpa ada lagi agamanya sedikit pun. 
Dia berjumpa orang ini lalu berkata: “Engkau begitu, engkau 
begini”. Ditemuinya orang lain lalu dikatanya: “Engkau begian 
begian”. Barangkali tidak ada yang tinggal melainkan semua 


55 Surah Fatir, ayat: 6. 

disebutkannya. Lalu dia pulang ke rumahnya sedangkan dia telah 
menyebabkan Allah Azza wajalla murka terhadap dirinya. ” 

Sebahagian para tabiin berkata: “Sesungguhnya ada 
seseorang hamba yang menyimpulkan ikatan-ikatan kebaikan 
sewaktu dia bersendiri. Lalu ia keluar bertemu manusia lantas 
menguraikan satu demi satu simpulan tersebut, sehingga dia pulang 
dalam keadaan terurai kesemuanya. ” 

Kuatnya keyakinan adalah asas bagi setiap amal 
soleh, kerana padanya terletak kecepatan melangkah. 

Lamanya masa menetap di rumah pula bererti 
mengutamakan berpada dengan sedikit daripada yang 
fana 56 , mendahulukannya untuk akhirat 57 , halobanya 
lemah, tuntutannya sedikit, hilang tamak, kosong 
daripada kesibukan dunia dan memburunya, sebaliknya 
menyibukkan dirinya dengan apa yang disunatkan ke atas 
dirinya oleh Pemilik dirinya. 

Dan pada kesemua itu adalah keikhlasannya dalam 
beramal serta zuhudnya yang hakiki dalam menguruskan 
hal ehwalnya, memendekkan angan-angannya dan 
mempermolekkan amalannya. 

Tidakkah engkau mendengar sifat-sifat orang yang 
disebutkan oleh Allah Azza wa Jalla sebagai sentiasa 
berlumba-lumba memperbanyak (habuan dunianya) yang 
telah melalaikan dirinya, sehingga dia akhirnya masuk ke 
barzakh dan kuburnya? Bukankah Allah telah memberi 
amaran sehingga dia dapat mengetahui secara yakin? Dan 


56 Yakni habuan dunia. —pent. 

57 Yakni daripada sedikit dunia yang dimiliki itupun dijadikannya 
untuk akhirat belaka, —pent. 

diancamkan ke atasnya nanti akan dilihat oleh mata 
kepalanya di akhirat? 

Firman Allah Subhanah: “Berlumba-lumba mengumpul 
(dunia) telah melalaikan kalian .” 58 Yakni, perbuatan 
menghimpun (dunia) itu telah menyibukkan kalian 
daripada amal soleh, sampailah kalian akhirnya masuk 
kubur. 

Kemudian firmanNya: “Jangan begitu! Kalaulah kalian 
mengetahui dengan ilmu yang yakin .” 59 Yakni, paktilah amal 
soleh akan menyibukkan kalian berbanding permainan 
dan perkara sia-sia yang menjadi penyebab syak 
keraguan- kerana ia lawan bagi yakin. Maka pastilah 
kalian akan sibuk mencari akhirat daripada berlumba 
memperbanyak dunia, sebagaimana kalian disibukkan 
oleh permainan dan perkara sia-sia disebabkan ketiadaan 
ilmu yakin. 

Ini sepertimana firmanNya: “Kami telah lihat dan dengar, 
maka kembalikanlah kami (ke dunia), kami akan berbuat amal soleh. 
Sesungguhnya kami kini telah benar-benar yakin. ” 60 sesudah Dia 
berfirman: “Bahkan sesungguhnya mereka bermain-main di dalam 
syak keraguan . ,J61 

Kemudian Dia memberi amaran sebanyak dua kali, 
seterusnya mengancam mereka bahawa mereka akan 
disoal mengenai segala nikmat yang telah menyibukkan 


58 At-Takatsur, ayat 1. 

59 At-Takatsur, ayat 5. 

60 As-Sajdah, ayat 12. 

61 Ad-Dukhan, ayat 9. 

mereka, iaitulah memperbanyak lebihan duniawi . 62 

Dikatakan (makna lain bagi yang ditanya) itu adalah: 
Perbuatan menghimpun dan menahan daripada infak. 

Ketahuilah! Bahawa perkara yang memotong 
seseorang daripada bertaubat dan melencongkan orang- 
orang yang bertaubat daripada beristiqaniah itu tiga 
perkara: Kerja mencari pendapatan, berinfak dan 
mengumpul dunia. 

Ketiga-tiga sebab ini kesemuanya bersangkut-paut 
dengan makhluk. Ia wujud bersama wujudnya mereka dan 
hilang dengan seseorang menyisihkan diri daripada 
mereka. 

Barangsiapa zuhud 63 terhadap tiga perkara ini, maka 
sesungguhnya dia telah zuhud dengan makhluk. 
Barangsiapa gemar kepada makhluk, maka dia akan 
gemar pula kepada tiga perkara tersebut. 

Ats-Tsauri telah berkata: “Sesiapa yang bercampur-gaul 
dengan manusia, dia akan bersikap bermuka-muka dengan mereka. 
Barangsiapa bermuka-muka dengan mereka, maka dia sebenarnya 
riyak dengan mereka. Barangsiapa riyak dengan mereka, maka akan 
terjerumus bersama mereka, lantas akan turut binasa sepertimana 
mereka itu binasa. ” 

Sesungguhnya sebahagian yang salih daripada 
golongan ini 64 telah menyebutkan: Aku pernah berkata 
kepada sebahagian Abdal yang hidup terpisah daripada 
orang ramai: “Bagaimanakah jalan menuju hakikat?” Ada. sekali 


62 Rujuk surah At-Takatsur. —pent. 

63 Tidak gemar, —pent. 

64 Yakni golongan sufi. —pent. 

aku katakan: “Tunjukkan daku satu amalan untuk aku amalkan 
supaya aku mendapatkan hatiku sentiasa bersama Allah dalam setiap 
waktu. ” 

Lalu jawabnya: “Jangan engkau memandang kepada 
makhluk, kerana memandang mereka adalah kegelapan. ” 

Maka aku berkata: “Tiada jalan bagiku mengelak hal itu. ” 
Katanya lagi: ‘Jangan dengar ucapan mereka, kerana 
sesungguhnya bicara mereka itu mengeraskan hati. ” 

Aku lalu menjawab: “Itupun tidak dapat ku elakkan. ” 
Lantas ujarnya lagi: “Jangan berurusan dengan mereka, 
kerana ianya meliarkan hati. ” 

Maka jawabku: “Memangnya aku hidup bersama mereka, 
tak dapat tidak kena berurusan. ” 

Katanya: “Jangan cenderung hati kepada mereka, kerana itu 
membinasakan. ” 

Maka jawabku: “Ini menyakitkan.” 

Lantas dia membalas: “Wahai engkau! Apakah engkau 
melihat kepada orangyang alpa, mendengar kalam bicara orang jahil 
dan berurusan dengan para penganggur, lalu engkau mahukan hatimu 
sentiasa bersama Allah? Ini sesuatu yang tak akan terjadi!” 

Sesungguhnya sebutan mengenai kelebihan uzlah 
dan bersendiri, kelebihan diam, serta semua yang kami 
sebutkan tentang berlapar dan berjaga malam banyak 
sekali untuk dihimpunkan. 

Tetapi pada apa yang telah kami peringatkan dan 
tampilkan itu cukup dan memadai bagi sesiapa yang 
mahukan akhirat seraya berjalan kepadanya dalam 
keadaan dianya beriman. Juga bagi sesiap yang hendak 
berurusan dan berniaga (dengan Allah SWT). Dan tiada 

daya upaya melainkan dengan (kekuatan dan kekuasaan) 
Allah jua. 

